Source: https://politeia.org.ro/stiri-revista-presei/revista-presei-29-octombrie/62660/?replytocom=205806
Timestamp: 2020-08-11 23:14:09+00:00

Document:
Revista Presei – 29 octombrie. “Românii îşi cumpără rinichi pe piaţa neagră, medicii îi umilesc.” | PoliteiaWorld
Home » Stiri / Revista Presei	» Revista Presei – 29 octombrie. “Românii îşi cumpără rinichi pe piaţa neagră, medicii îi umilesc.”
Revista Presei – 29 octombrie. “Românii îşi cumpără rinichi pe piaţa neagră, medicii îi umilesc.”
29/10/2019 Autor desy.demeter Categorii: Stiri / Revista Presei
Buna dimineata intr-o zi de marti, 29 octombrie! Vine un val de aer polar peste România. De marți, temperaturile scad dramatic și vor ajunge chiar la – 8 grade Celsius. În unele zone, termometrele vor arăta chiar cu 25 de grade mai puțin față de zilele precedente.Începutul săptămânii aduce tot vreme frumoasă și mai caldă decât cea normală în toată țara. Maximele vor avea valori între 15 grade Celsius în depresiunile din estul Transilvaniei și 24, poate chiar 25 de grade Celsius în sud-vest. Norii se vor aduna în jumătatea de nord a țării unde, spre luni seară vor apărea ploile slabe. În celelalte zone, noaptea, va reveni ceața. Răcirea se va resimți în special, în partea de vest a țării. Ninsorile își vor face și ele simțită prezenta la altitudini mai mari de 1.400 de metri. Meteorologii vin și cu o veste bună. De duminică, 3 noiembrie, temperaturile vor ajunge din nou la 17 grade în timpul zilei. Vreme frumoasă și foarte caldă va mai fi doar marți la munte. Apoi, temperaturile vor fi în cădere liberă. De marți, va ploua și va fi lapoviță la altitudini mai mici de 1.400 m, iar mai sus, va ninge, se va depune strat de zăpadă și vântul va avea intensificări temporare. In Bucuresti marți, vremea va începe să se răcească, iar norii se vor aduna din orele nopții. Ploile vor fi insistente în cursul zilei de miercuri, când termometrele vor mai indica cel mult 11 grade Celsius. Joi, va fi și mai frig, cu toate că soarele va apărea deasupra orașului, iar vineri dimineață vor fi minime de îngheț.
Procesul procurorului care l-a anchetat pe Dan Voiculescu a fost suspendat. Instanța supremă întreabă Curtea de Justiție a UE cum se aplică decizia CCR Instanța supremă a decis luni suspendarea procesului în care fostul procuror DNA Emilian Eva a fost condamnat în primă instanţă la 2 ani şi 11 luni închisoare cu suspendare pentru luare de mită, scrie Agerpres. Înalta Curte a dispus sesizarea Curţii de Justiţie a Uniunii Europene (CJUE) referitor la aplicarea deciziei Curţii Constituţionale privind rejudecarea unor dosare de corupţie deoarece completurile de trei judecători nu ar fi fost specializate. Sesizări similare au fost trimise la CJUE şi în dosarele în care sunt judecaţi Darius Vâlcov și fostul ministru al Energiei Constantin Niţă. Instanţa supremă vrea să afle de la CJUE dacă deciziile Curţii Constituţionale (care este un organ exterior puterii judecătoreşti) privind modalitatea de compunere a completurilor de judecată ar trebui aplicate atunci când sunt anulate decizii în dosarele de fraude pe fonduri europene. De asemenea, judecătorii români doresc să afle dacă tratatele şi deciziile UE se opun adoptării unei decizii de către Curtea Constituţională privind compunerea completurilor de judecată. Sesizări asemănătoare au fost trimise la CJUE şi în dosarele în care sunt judecaţi fostul ministru al Energiei Constantin Niţă şi Darius Vâlcov. Emilian Eva a devenit cunoscut după ce a instrumentat dosarul privatizării ICA, în care Dan Voiculescu a fost condamnat la zece ani închisoare. În octombrie 2017, Emilian Eva a fost condamnat în primă instanţă la 2 ani şi 11 luni închisoare cu suspendare, pentru săvârşirea infracţiunilor de luare de mită şi operaţiuni financiare ca acte de comerţ incompatibile cu funcţia. Potrivit anchetatorilor, în cursul lunilor mai – iunie 2014, perioadă în care o rudă a sa se afla internată în spital, Emilian Eva i-a solicitat unui medic să depună toate diligenţele profesionale “ca să fie bine pentru toată lumea”, în sensul de a-i acorda tratamentul de specialitate persoanei internate. “Ulterior acestei solicitări, în data de 16 iunie 2014, inculpatul Eva Emilian a dispus printr-o ordonanţă clasarea unei cauze penale, respectiv renunţarea la urmărirea penală faţă de medicul respectiv, cercetat sub aspectul săvârşirii infracţiunilor de luare de mită, înşelăciune, purtare abuzivă, fals intelectual, uz de fals. Soluţia a fost dispusă la un interval de patru zile de la data repartizării dosarului respectiv procurorului Eva Emilian”, arăta DNA. Integral: https://www.hotnews.ro
Lăcomia „civililor“ din CSM. Ce le-a refuzat CCR le-a oferit apoi Iordache Deşi CCR le-a respins o plângere cum că ar fi discriminaţi, reprezentanţii societăţii civile din CSM, Victor Alistar şi Romeo Chelaru, au obţinut de la Florin Iordache salariu egal cu judecătorii şi procurorii aleşi. Reprezentanţii societăţii civile din cadrul CSM, Victor Alistar şi Romeo Chelaru, s-au plâns Curţii Constituţionale (CCR) că sunt discriminaţi, pe motiv că nu sunt plătiţi la fel ca magistraţii aleşi în Consiliul Superior al Magistraturii (CSM). Aceştia cereau să fie plătiţi la fel ca judecătorii şi procurorii CSM, deşi obligaţia lor era şi este de a participa doar la şedinţele de plen. Totul se întâmpla în iunie 2018. Câteva luni mai târziu, în octombrie 2018, „reforma Iordache” le oferea celor doi salariul de magistrat dorit şi rang de demnitar. CCR a spus că nu e discriminare Curtea Constituţională (CCR) arată în motivarea deciziei 431/2019, publicată joi în Monitorul Oficial, că reprezentanţii societăţii civile din cadrul CSM nu sunt supuşi unui tratament discriminatoriu prin faptul că nu sunt plătiţi egal cu magistraţi aleşi ai CSM, în contextul în care cei doi „participă numai la lucrările în Plen“ ale instituţiei. Judecătorii CCR arată că, potrivit jurisprudenţei instanţei, principiul egalităţii presupune instituirea unui tratament egal pentru situaţii care, în funcţie de scopul urmărit, nu sunt diferite, iar tratamentul diferit din partea legiuitorului trebuie justificat raţional. Aceştia notează că diferenţele de salarizare între membrii aleşi ai CSM şi reprezentanţii societăţii civile se încadrează în marja de apreciere a legiuitorului, în contextul în care art.133 alin (2) din Constituţie stabileşte că „cei 2 membri reprezentanţi ai societăţii civile «participă numai la lucrările în Plen», Curtea reţine că în cadrul Consiliului Superior al Magistraturii îndatoririle celor două categorii de membri aleşi nu sunt identice”. Astfel, instanţa susţine că nu poate fi vorba de o încălcare a art. 16 din Constituţie privind egalitatea în drepturi. „În aceste condiţii, Curtea constată că diferenţierea în ceea ce priveşte salarizarea în cadrul celor două categorii de membri aleşi ai Consiliului Superior al Magistraturii are o justificare obiectivă şi raţională în raport cu specificul activităţii desfăşurate”, se arată în motivarea curţii. Beneficiari ai modificărilor aduse de comisia Iordache Cei doi reprezentanţi ai societăţii civile, care în plenul CSM au susţinut modificările legilor justiţiei sau a Secţiei Speciale, asigurându-i şefei Lia Savonea majoritatea, au obţinut însă ce şi-au dorit graţie modificărilor efectuate de comisia parlamentără condusă de Florin Iordache. Reforma adusă Legii 317/2004 de comisia condusă de deputatul PSD, intrată în vigoare în octombrie 2018, le-a acordat celor doi rangul de demnitar, la fel ca magistraţilor aleşi în cadrul CSM. Astfel, dacă anterior beneficiau doar de o indemnizaţie de şedinţă, după această modificare au început să primească un salariu de magistrat, decont chirie, transport şi diurnă dacă au domiciliul în afară Bucureştiului, dar şi dreptul de a-şi angaja un director de cabinet şi doi consilieri. Integral: https://adevarul.ro
Înainte de a face omletă, trebuie să spargi niscaiva ouă Un sondaj intern al USR vrea să ne convingă că ancheta Rise Project referitoare la eșecurile suspecte în afacerile cu fonduri europene înregistrate de firmele conduse sau controlate de dl. Dan Barna, președintele și candidatul la prezidențiale al partidului, nu l-ar fi afectat pe acesta electoral decât cu un procent. Dl. Dan Barna s-ar situa pe mai departe pe un destul de confortabil loc trei, la doar vreo patru procente de președintele în exercițiu al PSD și premierul demis al României, d-na Viorica Dăncilă. Dl. Dan Barna ar trebui să recupereze ceea ce ori nu a avut ori a pierdut și aceasta până la data de 10 noiembrie în vreme ce d-na Dăncilă ar trebui să conserve procentele avute spre a-și asigura prezența în turul al doilea, programat să aibă loc două săptămâni mai târziu. Mai greu de spus însă de unde și cum va putea dl. Dan Barna să recupereze, în schimb mai simplu de găsit resursele de conservare și de creștere ale d-nei Dăncilă. Aceasta dacă admitem că sondajul USR este corect. Pentru d-na Viorica Vasilica Dăncilă căderea în Parlament a guvernului condus de dl. Ludovic Orban înseamnă o chestiune de viață și de moarte. O eventuală respingere a listei de miniștri din Cabinetul Orban va fi nu doar o victorie a PSD, ci și o victorie personală a fostei profesoare de Discipline tehnologice de la atât de bătutul de soartă liceu industrial din Videle. Respingerea în cauză îi va permite premierului demis nu doar să organizeze și să urmărească din Palatul Victoria cele două tururi de scrutin ale alegerilor prezidențiale, ci și să crească în sondaje. Respingerea guvernului Orban va da o gură de oxigen activului de partid din teritoriu, va arăta că pentru PSD nu totul este definitiv pierdut, îi va spori votanții. Pentru dl. Barna, căderea la vot a guvernului Orban va reprezenta semnul că nu mai prea are șanse de a ajunge în turul al doilea. Cei care i-ar fi dat votul d-lui Barna s-ar putea să se răzgândească, să se reorienteze spre președintele Iohannis și aceasta fiindcă își doresc obligatoriu, cu orice preț, victoria Dreptei. Dar și îndeplinirea dezideratelor cărora le-au dat ei înșiși expresie la alegerile europarlamentare din 26 mai 2019, ca și în ziua în care au așteptat cu sufletul la gură rezultatele dezbaterii și votării moțiunii de cenzură. Integral: http://www.contributors.ro
Românii îşi cumpără rinichi pe piaţa neagră, medicii îi umilesc. “Aveam 6 milioane de 10 lei, medicul i-a aruncat, erau prea puţini” Românii se vând la bucată pe un site de anunțuri online, iar statul român este fără reacție de 12 ani. Chiar dacă tot mai multe voci vorbesc de trafic de organe în România, oficialii din instituțiile publice, în loc să facă sesizări penale, dezmint de câte ori au ocazia realitatea. Anunţuri online.ro este platforma unde cei mai săraci oameni din România își vând rinichii, pentru o viață mai bună.„La prima vedere, nimic neobișnuit, pare o platformă unde oamenii dau diverse anunțuri de vânzare cumpărare. Dacă ne uităm însă mai atent, găsim rubrica vânzare rinichi. Ni se explică ce este rinichiul, iar în acest moment sunt peste 600 de astfel de anunţuri. Oamenii îşi vând un rinichi pentru diverse sume de bani, 15.000 de euro, 50.000 de euro…Am vrut să ne convingem că anunțurile nu sunt făcute în glumă. Am sunat câțiva dintre acești oameni. Am vrut să vedem ce i-a împins să ia o astfel de decizie, dacă sunt cu adevărat dispuși să vândă o parte din ei pentru a face rost de bani. Prima cu care ne-am întâlnit este Maria. Are 24 de ani. A răspuns la telefon imediat, dar nu putea să vorbească despre acest subiect pentru că era la serviciu și nu voia să afle colegii. Ne-am întâlnit mai târziu, într-un restaurant din București”, relatează reporterul Digi24….Maria știe că există piața neagră de organe și a auzit de multe ori cum se procedează. Mărturisește că are totusi o teamă. Maria: Am văzut un caz în care un medic a trebuit să facă un transplant şi s-a gândit că ar fi ok să mai rupă puţin din ficat sau nu ştiu de pe unde. Reporter: Din ficat şi să-l puna la altcineva? Maria: Ei îşi iau bani. Noi dacă facem operaţia, în sala de operaţii o să fiu doar eu şi medicul, dumneavoastră n-o să fiţi şi poate să se uite puţin mai într-o parte aşa, că nu e nimic. Nu simţi. Oricum ficatul se regenerează şi pentru o chestiuţă din asta îşi iau banii”…..În România nu a fost nimeni prins pentru astfel de fapte, chiar dacă în spațiul public au apărut de multe ori suspiciuni despre cazuri de transplant ilegal. Cel mai cunoscut este cel al lui Alexandru Arşinel, care ar fi sărit lista de așteptare și a fost transplantat imediat, în condițiile în care unii pacienți așteaptă și ani de zile….„Aveam 6 milioane de 10 lei, cum erau atunci banii. Erau într-o pungă cum i-am luat. Am zis că îi dau să fac tot ce e posibil, să rezolv problema şi m-am dus şi am scos punga de sub halat şi i-am dat- o şi a văzut mărunţişul şi mi-a zis că vin cu ăştia şi le-a făcut un vânt şi au sărit de pe masa aia şi s-au împrăştiat pe jos. Şi m-am gândit: ce bun e profesorul, că nu îmi ia banii şi m-am aplecat să îi iau. Când colo, erau prea puţini”, povesteşte femeia. Odată plătit rinichiul faptul că donatorul nu era rudă cu Ioana nu a mai fost o problemă. Integral: https://www.digi24.ro
Cate pensii de serviciu plateste statul. Media la magistrati este de 18.629 de lei pe luna Numarul de beneficiari de pensii de serviciu era, la finele lunii octombrie 2019, de 9.331 persoane, in crestere cu circa 2% fata de perioada similara din 2018, conform datelor centralizate de Casa Nationala de Pensii Publice (CNPP). Cei mai multi, respectiv 3.849, erau beneficiari ai Legii 303/2004 privind statutul procurorilor si judecatorilor, in cazul acestora inregistrandu-se si cea mai mare pensie medie, respectiv 18.629 de lei, din care 17.319 de lei cota suportata din bugetul de stat, iar diferenta din bugetul asigurarilor sociale de stat. De Legea nr. 216/2015 privind acordarea pensiei de serviciu membrilor Corpului diplomatic si consular al Romaniei beneficiau 845 de persoane. Pensia medie era de 5.547 lei, din care 3.073 lei suportati de la bugetul de stat. In ceea ce priveste beneficiarii Legii 215/2015 pentru modificarea si completarea Legii 7/2006 privind statutul functionarului public parlamentar, numarul acestora era de 793 de persoane, pensia medie ridicandu-se la 4.529 de lei (2.586 lei de la bugetul de stat). Potrivit sursei citate, de Legea 83/2015 pentru completarea Legii 223/2007 privind statutul personalului aeronautic civil navigant profesionist din aviatia civila din Romania beneficiau 1.444 pensionari, iar pensia medie se ridica la 10.908 lei, din care 7.382 lei suportati din bugetul de stat. Integral: http://www.ziare.com
Legea “coşului minim” a fost adoptată. Fiecare român ar trebui să câştige cel puţin 2.500 de lei Deputații au votat ca Institutul Național de Statistică să actualizeze anual aceste cheltuieli și să se țină seama de ele pentru calculul salariului minim pe economie. Puțin probabil să se întâmple în curând, câtă vreme acesta este acum, de aproape de două ori mai mic, decât prevede noua lege. Legea are la bază un studiu făcut anul de trecut de un grup de experţi de la Institutul de Cercetare a Calităţii Vieţii şi fundaţia FES, care arata ca un adult care locuieşte singur la oraş şi munceşte are nevoie de 2.552 de lei pe lună pentru un trai decent. Cheltuielile pentru un cuplu ajung la 4.146 de lei, şi dacă au un copil 5.551 de lei, în timp ce o familie cu doi copii de vârsta şcolară ar avea nevoie de 6.762 de lei lunar. Cea mai mare parte a coşului, adică mai bine de jumătate din total, reprezintă cheltuielile pentru mâncare şi cele pentru locuinţa, adică rata sau chirie, facturi şi întreţinere. Se adaugă apoi îmbrăcămintea şi încălţămintea, produsele de uz casnic şi de igienă, medicamente sau tratamente medicale şi transportul. De menţionat aici că cercetarea nu include şi o maşină, considerată de mulţi mai degrabă un lux, decât o necesitate. Un trai considerat decent include o ieşire pe lună la cafenea, o vacanţă modestă pe an şi chiar un mic fond de rezervă. Integral: https://incont.stirileprotv.ro
Opt probleme majore ale vinietei de București ….Măsura taxării mașinilor poluante este una bună, aplicată la nivel european în marile capitale, însă din cauza grabei cu care este aplicată și a lipsei alternativelor nu va duce la rezultate spectaculoase. Firesc era ca întâi să avem un transport public decent, piste pentru biciclete, parcările park&ride pentru navetiști, o șosea de centură viabilă și abia apoi mașinile care poluează să fie taxate. În lipsa acestora vinieta va fi în principal o sursă de venit bunicică la bugetul local. Lipsa alternativelor Ca să lași mașina acasa trebuie să ai cu ce să ajungi la muncă sau cu ce să-ți duci copilul la creșă/grădiniță/școală. Mulți folosesc mașina din comoditate, dar și mai mulți o folosesc de nevoie. Cu excepția zonelor unde este metrou sau sunt linii de tramvai delimitate cu gard sau borduri, restul mijloacelor de transport nu au benzi unice și stau blocate zeci de minute în trafic. Evident că este mai confortabil să stai blocat în trafic în mașina ta, cu aer condiționat, muzică bună, decât într-un autobuz aglomerat și murdar. Gabriela Firea a spus în mai multe rânduri că a luat măsuri pentru reducerea poluării și îmbunătățirea transportului public și a cumpărat 400 de autobuze Otokar, fiind în procedură de licitație achiziția a 100 de tramvaie, 100 de troleibuze, 100 de autobuze electrice și 150 autobuze hibrid. Este un lucru foarte bun că a făcut aceste achiziții și că se vor face. De peste 10 ani Primăria Capitalei nu mai achiziționase nimic nou, avem tramvaie din anii ’60-’70 pe străzi, ceea ce este o rușine. Ce nu spune însă Gabriela Firea este că mai durează până vin tramvaiele, autobuzele și troleibuzele noi, cel puțin 2 ani. Că nu are nimeni disponibile 100 de tramvaie de azi pe mâine. În plus, ceea ce nu înțelege primarul sau nu vrea să recunoască este faptul că toate măsurile de reducere a traficului trebuie aplicate în același timp și nu este necesar doar să îmbunătățești transportul public. Mai trebuie să faci și benzi unice (a făcut doar două în acest mandat pe linia 21 și a tramvaielor 1). După aproape 3 ani și jumătate de mandat o altă mare restanță a Gabrielei Firea sunt pistele pentru biciclete. Și aici nu mă refer la câțiva kilometri, ci la o rețea viabilă, să poți ajunge din orice capăt al orașului în centru în condiții de siguranță…. Tot la capitolul lipsuri, de data aceasta pentru cei care doar traversează orașul, se află o șosea de centură viabilă. Nu cred că vrea nimeni să meargă prin București, dacă vine de la Pitești și are treabă la Constanța, dar dacă prin București face o oră, iar pe centură două ore, va alege varianta în care petrece mai puțin timp în trafic, chiar dacă plătește 5/15 lei. Este adevărat centura nu este în administrarea Primăriei Capitalei, ci a Ministerului Transporturilor, este treaba lor să o facă și va mai dura câțiva ani până jumătate din inelul de centură va fi gata, astfel încât să se poată ajunge direct de pe A1 pe A2. Pentru diminuarea traficului de tranzit este necesară măcar finalizarea acestei bucăți. Graba…O altă problemă este că măsura este luată pe final de mandat, adică nu are legitimitate. Ce se întâmplă dacă Gabriela Firea pierde alegerile? După ce s-au cheltuit bani pentru toată infrastructura necesară (camere, soft-uri) vine noul primar și o anulează? Ce mesaj primesc cei care au investit și și-au schimbat mașina?Neasumarea clară a unor ținte Nici în proiectul de hotărâre nici în declarațiile din spațiul public Gabriela Firea nu și-a asumat niște rezultate clare după implementarea taxei. De exemplu că poluarea cu PM10 (praf) va scădea cu 30% în zona centrală și 10% în restul orașului în șase luni de la aplicarea măsurii. Sau că numărul de mașini sub Euro 3 din trafic va scădea în primul an cu 20-30%. Adică să știe omul pentru ce plătește și dacă măsura este una bună….Inechitate Potrivit hotărârii adoptate, majoritatea instituțiilor publice sunt exceptate de la plata vinietei și au voie să circule cu mașinile poluante în tot Bucureștiul. Dacă ni se cere nouă să ne schimbăm mașinile și să nu poluăm, de ce nu dau ei mai întâi un exemplu? Integral: https://www.hotnews.ro
În România, 200 de persoane mor anual din cauza incendiilor. O cameră este cuprinsă de flăcări în 3 minute În România, 200 de persoane mor anual în urma incendiilor şi alte 600 sunt spitalizate din această cauză, în condiţiile în care o cameră este cuprinsă în întregime de flăcări în doar trei minute. Potrivit statisticilor, oamenii petrec în clădiri 90% din timp, iar aici au loc 90% dintre incendii. Anual, în Europa 4.000 de oameni mor în incendii, iar 44% dintre decese survin prin inhalarea de gaze toxice şi fum. Problemele din instalaţiile electrice sunt a doua cauză majoră a incendiilor, prima fiind problemele cu coşurile de fum. Tot la nivelul Uniunii Europene au loc zilnic 5.000 de incendii, iar trei minute este durata medie în care o cameră este cuprinsă de flăcări. În România, aproximativ 200 de persoane mor anual şi alte 600 sunt spitalizate din cauza focului. Datele au fost prezentate luni de Constantin Nistor, chief commercial officer al producătorului de cabluri pentru transmisia de energie și telecomunicații Prysmian Group, la o conferință cu tema Fire Safety of Buildings, scrie Agerpres. ”Siguranţa clădirilor şi a persoanelor în caz de incendiu a devenit un subiect destul de important la nivel european. De la 1 iulie 2017, marcajul CE al cablurilor pentru construcţii este obligatoriu. Integral: https://www.hotnews.ro
Descoperă candidații la prezidențiale. 20 de lucruri despre Toader Paleologu Toader Paleologu e dovada clară că, oricât de intelectual ai fi, tot te bagă Băsescu sub masă şi te pune să candidezi pentru partidul lui; Nu-l poți condamna pentru că a ales să devină politician: fiind absolvent de Filozofie, nu e ca și cum ar știi vreo meserie; Mai nou i se spune ”iepurele lui Dăncilă”, că singurul lui scop în aceste alegeri este s-o bage pe proastă în turul doi; Când era mai mic, scria pe internet sub pseudonimul “Toader Paleoblogu”; Din când în când mai dă câte un fum gros de pipă doar ca să pară de viță nobilă, să nu ne gândim că e tot un traseist politic; Se laudă c-ar fi dintr-o familie de nobili, dar dacă-l verifici un pic la arborele genealogic o să descoperi că se trage de fapt dintr-o familie de bugetari; Se vede însă că e un om rafinat, pentru că atunci când s-a pozat cu Elena Udrea n-a lăsat să i se vadă erecţia, ca ciobanul ăla din munţi; A fost ministru în Guvernul Boc I, cunoscut şi ca Guvernul Hobbiţilor fiindcă toţi erau pitici şi fumau pipă; A dat naştere unei dileme filosofice: ”Paleologu e intelectualul lui Băsescu sau Băsescu e beţivul lui Paleologu?”; Dacă era şi mai conservator de atât, i se spunea Toader Paleoliticu; În vechiul PDL se spune că el i-a făcut capul mare lui Blaga, când a încercat să-i explice diferenţa între ontic şi ontologic în viziunea lui Heidegger; Când vrea să impresioneze, spune că se întâlneşte diseară cu Papa la o bere. De fapt, aşa îi spune el lui Papahagi; Îl ține însă pe Adrian Papahagi pe lângă el doar pentru că e diform și pare un Adonis pe lângă el (sau mai degrabă un Alcibiade, că pentru Paleologu ăla e etalonul de frumusețe, nu Adonis); Până acum niște ani, Paleologu îi dădea lui Papahagi costumele pe care nu le mai purta, doar că acesta din urmă s-a îngrășat și nu-l mai cuprind. Așa că acum i le dă lui Mike Neamțu; Singurul lucru pe care îl are în comun cu Ion Rațiu este că poartă papion; Când era mic și-l chemau ceilalți copii la joacă, spunea că nu poate, că învață despre anterioritatea katabatică a eternității asupra anabazei timpului; Asta înseamnă dedicație! Prin 2005 l-a trimis Băsescu să-i aducă niște gheață și el s-a dus ambasador în Islanda, ca să fie mai aproape de ghețari; Integral: https://www.timesnewroman.ro
3 Raspunsuri la Revista Presei – 29 octombrie. “Românii îşi cumpără rinichi pe piaţa neagră, medicii îi umilesc.”
desy.demeter29/10/2019 at 09:11
“…Am spus de la inceput si nu ma dezic ca alungarea efectiva a Vioricai Dancila este o miza prea mica pentru a sacrifica principii. Doar ca lalaiala de pe 10 octombrie pana pe 4 noiembrie din calendarul liberalilor nu a fost pentru a apara principii, ci pentru sacrificarea lor rand pe rand. Alegerea primarilor in doua tururi? Nu se face. Conformarea imediata la recomandarile MCV? Nu se face, nu se da OUG, desi inclusiv magistrati spun ca se poate. PNDL? Ramane la locul lui. Ludovic Orban s-a angajat in scris fata de UDMR ca nu da OUG si nu-si asuma raspunderea in niciun domeniu, ceea ce combinat cu majoritatea asa cum e inseama zero modificari, reparatii, reforme. Practic, PSD isi vede prezervate principalele redute. …”
A A29/10/2019 at 09:46
Interesant… Oare ce-i mana si de unde finantare? UE este tinta din mai multe directii, inclusiv americanos ai lui trumpete. Cel mai bine si-ar consolida solid granitele sudice, acum. Chiar ar fi bine daca vine Ciuca la apararea in Romania.
https://www.g4media.ro/extrema-dreapta-isi-continua-ascensiunea-in-germania-in-urma-alegerilor-regionale-din-turingia-liderul-partidului-a-catalogat-memorialul-holocaustului-din-berlin-drept-un-monument-al-rusini.html
Cetatean29/10/2019 at 10:34
Editorial matinal, dus rece, gheata in cap 🙂
« Dan Barna, înțelegi că deja ai pierdut?
Revista Presei – 28 octombrie. Acciza pe kerosen sau mâna lungă a Moscovei »

References: CCR 
 CCR 
 CCR 
 CCR 
 CSM 
 CCR 
 CSM 
 CSM